b"\n_START_ARTICLE_\nSant Joan i Sant Josep de Matar\xc3\xb3\n_START_SECTION_\nDescripci\xc3\xb3\n_START_PARAGRAPH_\nFou la segona esgl\xc3\xa9sia parroquial de la part del centre de la ciutat despr\xc3\xa9s de la Bas\xc3\xadlica de Santa Maria de Matar\xc3\xb3. Antic convent, la fa\xc3\xa7ana \xc3\xa9s d'estil barroc for\xc3\xa7a auster i amb certa tend\xc3\xa8ncia cap a les l\xc3\xadnies cl\xc3\xa0ssiques. La farga s'endinsa a l'interior de l'illa de cases dels carrers Riera, Sant Josep i muralla de Sant Lloren\xc3\xa7, per la qual cosa des dels seus finestrals es pot contemplar l'entorn enjardinat, actualment restaurat sota les l\xc3\xadnies art\xc3\xadstiques m\xc3\xa9s recents, que fa de terrassa d'unes galeries comercials ubicades en el carrer de la Riera. Per l'altre cant\xc3\xb3 en resta en convent i el claustre, propietat de l'ajuntament. El conjunt \xc3\xa9s protegit en fa\xc3\xa7anes, volums i interiors._NEWLINE_A la fa\xc3\xa7ana es pot veure un escut del Carme que ens declara la susdita proced\xc3\xa8ncia del convent. A l'interior hi ha una imatge de Sant Vicen\xc3\xa7 de Pa\xc3\xbcl, d'estil barroc tard\xc3\xa0 i atribu\xc3\xafda a Dami\xc3\xa0 Campeny.\n_START_SECTION_\nHist\xc3\xb2ria\n_START_PARAGRAPH_\nOrigin\xc3\xa0riament constitu\xc3\xafa l'esgl\xc3\xa9sia del monestir de Sant Josep dels frares Carmelites, fundat l'any 1588. A la fa\xc3\xa7ana, els escuts del Carme declaren la susdita proced\xc3\xa8ncia. Amb motiu dels fets de 1835 els frares hagueren d'abandonar-lo i els edificis conventuals foren destinats m\xc3\xa9s tard a centres docents i ben\xc3\xa8fics (Col\xc2\xb7legi Concepcionistes, Creu Roja, Benefic\xc3\xa8ncia municipal). L'esgl\xc3\xa9sia perdur\xc3\xa0 tancada fins al 1843, en qu\xc3\xa8 fou tornada al culte._NEWLINE_El 1868 esdev\xc3\xa9 parr\xc3\xb2quia amb la doble advocaci\xc3\xb3 de Sant Josep i Sant Joan. El 1898 hi fou afegida l'actual casa rectoral."